Document ID: 31993R1461

Nõukogu määrus (EMÜ) nr 1461/93,
8. juuni 1993,
mis käsitleb Ameerika Ühendriikide pakkujate juurdepääsu riigihankelepingutele
EUROOPA ÜHENDUSTE NÕUKOGU,
võttes arvesse Euroopa Majandusühenduse asutamislepingut, eriti selle artiklit 113,
võttes arvesse komisjoni ettepanekut
ning arvestades, et:
25. mail 1993. aastal kirjutasid Euroopa Majandusühendus ja Ameerika Ühendriigid alla vastastikuse märgukirjana sõlmitud kokkuleppele riigihangete kohta (edaspidi "kokkulepe"), mille eesmärk on luua tasakaalustatud õiguste ja kohustuste raamistik, et avada oma vastavate riigihanketurgude osad ning selle kaudu kaubandust liberaliseerida ja laiendada;
peale selle on ühendus ja Ameerika Ühendriigid otsustanud jätkata läbirääkimisi, et sõlmida tasakaalustatud ja üldine riigihanke kokkulepe, mis hõlmab võimalikult suures ulatuses keskvalitsusüksusi, piirkondlikke valitsusüksusi ja muid valitsusüksusi, ning iseseisev kokkulepe telekommunikatsioonialaste riigihangete kohta;
olenemata märkimisväärsetest edusammudest riigihangete liberaliseerimisel on Ameerika Ühendriigid 1988. aastal vastuvõetud Trade Acti VII jaotisega kehtestanud sanktsioonid, mis takistavad ühenduse pakkujatel konkureerimast Ameerika Ühendriikide keskvalitsuse sellistele riigihangetele, mis ei kuulu kokkuleppe rakendusalasse; ühendus peab neid sanktsioone ebaõiglaseks ja põhjendamatuks;
sellepärast on ühendusel vaja võtta asjakohaseid meetmeid, et piirata vastavalt ka Ameerika Ühendriikide pakkujate juurdepääsu teatavate ametiasutuste teatavatele riigihangetele; sellised meetmed ei tohi rikkuda ühendusele ja tema liikmesriikidele kõnealuse kokkuleppega ning GATTi riigihankeid käsitleva kokkuleppega pandud kohustusi;
tuleb sätestada erandjuhud, mil üldistest huvidest ja riigi julgeolekust lähtudes ei tohiks kohaldada meetmeid, millega piiratakse Ameerika Ühendriikide pakkujate juurdepääsu ühenduse riigihangetele,
ON VASTU VÕTNUD KÄESOLEVA MÄÄRUSE:
Artikkel 1
Ilma et see piiraks ühenduse ja tema liikmesriikide kohustusi kolmandate riikide ees, lükkavad I lisas loetletud ametiasutused tagasi Ameerika Ühendriikides asuvate ja tegutsevate tarnijate, tööettevõtjate ja teenuste osutajate pakkumised järgmistes valdkondades:
a) riikliku tarnelepingu sõlmimine nõukogu 21. detsembri 1976. aasta direktiivi 77/62/EMÜ (millega kooskõlastatakse riiklike tarnelepingute sõlmimise kord) [1] tähenduses, mille hinnangväärtus käibemaksuta on väiksem kui GATTi riigihankeid käsitleva kokkuleppe puhul kohaldatav künnisväärtus, mis praegu on 125576 eküüd;
b) riikliku teenuslepingu sõlmimine nõukogu 18. juuni 1992. aasta direktiivi 92/50/EMÜ (millega kooskõlastatakse riiklike teenuslepingute sõlmimise kord) [2] tähenduses, mille hinnangväärtus käibemaksuta on alla 200000 eküü, ning kõik II lisas loetletud teenuslepingud;
c) riikliku ehitustöölepingu sõlmimine nõukogu 26. juuli 1971. aasta direktiivi 71/305/EMÜ (millega kooskõlastatakse riiklike ehitustöölepingute sõlmimise kord) [3] tähenduses, mille hinnangväärtus käibemaksuta on alla 5000000 eküü.
Artikkel 2
Liikmesriik võib siiski lubada artiklis 1 märgitud ametiasutustel sellised pakkumised vastu võtta, kui ta teeb eraldi igal üksikjuhtumil põhjendatud otsuse, et selliste pakkumiste vastuvõtmine on vajalik selleks, et:
a) vältida konkursi piirdumist ühe tarnija, tööettevõtja või teenuste pakkujaga,
b) tagada tarnete ja teenuste pidevus;
c) hankida eripäraseid kaupu ja teenuseid, mis ei ole muul viisil kättesaadavad;
d) vältida asjaomase ametiasutuse ebaproportsionaalseid kulusid;
e) kaitsta kõnesoleva liikmesriigi julgeolekut.
Asjaomane liikmesriik teatab kõigist sellistest otsustest viivitamata komisjonile. Komisjon võib konsulteerida riigihankelepingute nõuandekomiteega, mis on moodustatud otsusega 71/306/EMÜ [4].
Artikkel 3
Komisjon võib esitada käesoleva määruse artiklis 2 nimetatud otsused asutamislepingu artikli 113 alusel moodustatud komiteele, et tagada asjakohaste meetmete abil käesoleva määruse artikli 2 sätete kooskõlastatud kohaldamine kogu ühenduses.
Artikkel 4
Käesolev määrus jõustub päev pärast selle avaldamist Euroopa Ühenduste Teatajas.
Käesolev määrus on tervikuna siduv ja vahetult kohaldatav kõikides liikmesriikides.
Luxembourg, 8. juuni 1993

Labels: 3
15
18